**INFORMATĪVAIS ZIŅOJUMS**

**par finansējumu Eiropas Savienības Strukturālo un investīciju fondu mērķa „Eiropas teritoriālā sadarbība” 2014.-2020.gada plānošanas periodam finanšu kontroles sistēmas darbības nodrošināšanai Latvijā**

**Ievads**

Atbilstoši 2012.gada 27.novembrī Ministru kabinetā apstiprinātajam[[1]](#footnote-1) deleģējumam, Vides aizsardzības un reģionālās attīstības ministrija (turpmāk – VARAM) ir nodrošinājusi Eiropas Savienības (turpmāk – ES) struktūrfondu 2014.-2020.gada plānošanas perioda mērķa „Eiropas teritoriālās sadarbība” darbības programmu izstrādi, ņemot vērā Nacionālā attīstības plānā 2014.-2020.gadam noteikto, kā arī ir veikusi sarunas ar Eiropas Komisiju un ES dalībvalstīm par ES struktūrfondu 2014.-2020.gada plānošanas perioda mērķa „Eiropas teritoriālās sadarbība” (turpmāk – ETS) programmu saturu, tai skaitā vadījusi darbības programmu izstrādes procesu Latvijas – Lietuvas pārrobežu sadarbības programmai un Latvijas – Krievijas pārrobežu sadarbības programmai Eiropas Kaimiņattiecību instrumenta ietvaros.

Ministru kabinets 2013.gada 27.augustā pieņēma zināšanai Latvijas nacionālo pozīciju Nr.1 *par Eiropas Savienības strukturālo un investīciju fondu Eiropas teritoriālās sadarbības mērķa ieviešanu Latvijā 2014.-2020.gada plānošanas periodā* (turpmāk – nacionālā pozīcija) un ar Ministru Kabineta sēdes protokolēmumu Nr.46 98.§ VARAM tika uzdots līdz 2013.gada 31.oktobrim sagatavot un noteiktā kārtībā iesniegt Ministru kabinetā rīkojuma projektu par uzdevumiem ETS vadības, uzraudzības un kontroles sistēmas ieviešanai.

Atbilstoši 2013.gada 22.novembrī izdotajam Ministru kabineta rīkojumam Nr.561 *par uzdevumiem Eiropas Savienības strukturālo un investīciju fondu mērķa „Eiropas teritoriālā sadarbība”* *2014.–2020.gada plānošanas periodam vadības, uzraudzības un kontroles sistēmas ieviešanai* VARAM tika noteikta par nacionālo atbildīgo iestādi ETS programmu politikas izstrādei un koordinēšanai, tādējādi apstiprinot, ka Latvija piedalās ETS programmās.

Latvija 2014.gada 15.janvārī iesniedza Eiropas Komisijai ar Ministru kabineta 2014.gada 2.janvāra rīkojumu Nr.1 *par Partnerības līgumu Eiropas Savienības fondu 2014.-2020.gada plānošanas periodam* apstiprinātu Partnerības līgumu Eiropas Savienības investīciju fondu 2014.–2020. gada plānošanas periodam, kurā ir paredzēta dalība arī ETS programmās. Pēc komentāru saņemšanas no Eiropas Komisijas, ar Ministru kabineta 2014.gada 19.jūnija rīkojumu Nr.313 “Par Partnerības līgumu Eiropas Savienības investīciju fondu 2014.–2020.gada plānošanas periodam” tika apstiprināts precizētais Partnerības līgums, savukārt ar Ministru kabineta 2014.gada 23.jūlija rīkojumu Nr.363 „Grozījumi Partnerības līgumā Eiropas Savienības investīciju fondu 2014.-2020.gada plānošanas periodam” Partnerības līgumā tika veikti grozījumi.

Savukārt Eiropas Komisija 2014.gada 16.jūnijā pieņēma lēmumu C(2014) 3776, *ar ko izveido sadarbības programmu sarakstu un norāda kopējo summu no kopējā Eiropas Reģionālās attīstības fonda atbalsta katrai programmai saskaņā ar Eiropas teritoriālās sadarbības mērķi laikposmā no 2014. līdz 2020.gadam*, ar noteiktu pārrobežu sadarbības programmu sarakstu ar atsaucēm uz valstīm, starp kurām plānota savstarpējā sadarbība, un norādīta pieejamā atbalsta summa katrai programmai.

Ar Eiropas Komisijas 2014.gada 20.jūnija lēmumu C(2014) 4237 *final* ir apstiprināts Latvijas iesniegtais partnerības līgums, tai skaitā partnerības līguma 3.sadaļas 3.1.4.apakšpunktā ir minētas ETS programmas, kurās Latvija plāno piedalīties, tādējādi uzņemoties starptautiskās saistības attiecībā pret Eiropas Komisiju par programmu izpildes nodrošināšanu.

Pēc Eiropas Komisijas lēmuma C(2014) 4237 *final* saņemšanas VARAM iesniedza un uz šī ziņojuma sagatavošanas brīdi Ministru kabinets ar rīkojumiem ir apstiprinājis šādas ETS programmas to tālākai iesniegšanai Eiropas Komisijā:

* MK 2014.gada 3.jūlija rīkojums Nr.327 par Centrālā Baltijas jūras reģiona pārrobežu sadarbības programmu;
* MK 2014.gada 15.jūlija  rīkojums Nr.350 par INTERREG EUROPE starpreģionālā sadarbības programmu;
* MK 2014.gada 15.jūlija  rīkojums Nr.351 par URBACTIII starpreģionālā sadarbības programmu;
* MK 2014.gada 6.augusta rīkojums Nr.412 par Latvijas - Lietuvas pārrobežu sadarbības programmu;
* MK 2014.gada 6.augusta rīkojums Nr.413 par Baltijas jūras reģiona sadarbības programmu.

Savukārt līdz 2015.gada vidum VARAM plāno iesniegt Ministru kabinetā vēl šādu programmu rīkojumu projektus:

* + Igaunijas - Latvijas pārrobežu sadarbības programma;
  + Latvijas – Krievijas pārrobežu sadarbības programma;
  + Latvijas – Lietuvas – Baltkrievijas pārrobežu sadarbības programma;
  + Interact III labs pārvaldības programma.

Pēc partnerības līguma apstiprināšanas atbilstoši 2013.gada 22.novembrī izdotajam Ministru kabineta rīkojumam Nr.561 *“Par uzdevumiem Eiropas Savienības strukturālo un investīciju fondu mērķa „Eiropas teritoriālā sadarbība”* *2014.–2020.gada plānošanas periodam vadības, uzraudzības un kontroles sistēmas ieviešanai*” VARAM sagatavoja un iesniedza apstiprināšanai *Eiropas Strukturālo un investīciju fondu mērķa „Eiropas teritoriālā sadarbība” programmu vadības likumu,* kas stājās spēkā 2014.gada 17.septembrī (turpmāk – vadības likums). Vadības likums ir izstrādāts, ievērojot Eiropas Komisijas noteikto regulējumu un pamatojoties uz Eiropas Parlamenta un Padomes 2013.gada 17.decembra Regulas (ES) Nr.1299/2013[[2]](#footnote-2) 23.panta ceturtā punkta nosacījumiem, saskaņā ar ko **katras ETS programmu dalībvalsts (arī Latvijas) pienākums ir nodrošināt finanšu kontroli visiem finansējuma saņēmējiem savā teritorijā,** lai pārbaudītu finansējuma, ko piesaistījuši projektu partneri no Latvijas, izlietojuma pareizību.

Vadības likuma 7.panta ceturtajā daļā ir noteikts, ka Nacionālās atbildīgās iestādes funkcijas veic VARAM un minētā panta pirmās daļas 10.punktā ir paredzēts, ka **Nacionālās atbildīgas iestādes pienākums noteikt finanšu kontroles institūcijas funkcijas izpildītāju Latvijā reģistrētiem programmas finansējuma saņēmējiem**, izņemot ESPON starpreģionu sadarbības programmu, un nodrošināt finanšu kontroles metodisko vadību.

Ņemot vērā visu iepriekš minēto, **VARAM ir sagatavojusi un iesniedz ziņojumu,** lai informētu Ministru kabinetu par 2007.-2013.gada plānošanas periodā piemēroto ETS programmu finanšu kontroles ieviešanas modeli un secinājumiem par tā efektivitāti, kā arī **piedāvātu 2014.-2020.gada plānošanas perioda ETS programmu finanšu kontroles sistēmu Latvijā un finanšu kontroles veicēju, sniedzot arī priekšlikumu par nepieciešamo valsts budžeta finansējumu finanšu kontroles sistēmas darbības nodrošināšanai**.

# ES struktūrfondu 2007.-2013.gada plānošanas perioda ETS programmu ieviešanas sistēma Latvijā

# 1.1. ETS programmu īstenošanas pamatprincipi

ES struktūrfondu 2007.-2013.gada plānošanas periodā Latvija piedalās desmit ETS programmās, no tām astoņas programmas tiek īstenotas ar Eiropas Reģionālās attīstības fonda (turpmāk – ERAF) līdzekļu atbalstu, savukārt divas tiek īstenotas Eiropas Kaimiņattiecību un partnerības instrumenta (turpmāk – EKPI) ietvaros.

ETS programmu projekti tiek īstenoti partnerībā, t.i., projekta plānošanā, vadībā, īstenošanā un finansēšanā piedalās projektu partneri no dažādām valstīm. Projektu partneri ir pašvaldības, valsts iestādes (t.sk. izglītības iestādes, nacionālie parki, Valsts ugunsdzēsības un glābšanas dienests, slimnīcas), nevalstiskās organizācijas, t.sk. tādi sociālie partneri kā Latvijas Darba devēju konfederācija, Latvijas Brīvo arodbiedrību savienība, Latvijas Tirdzniecības un rūpniecības kamera, kā arī zemnieku saimniecības un citi saimnieciskās darbības veicēji.

ETS programmu projektu partneriem projektu īstenošana sākotnēji jāfinansē no saviem līdzekļiem (izņemot 2007.-2013.gada Igaunijas – Latvijas – Krievijas un Latvijas – Lietuvas – Baltkrievijas pārrobežu sadarbības programmas). Programmas finansējums projektu partneriem tiek atmaksāts tikai pēc projekta maksājumu pieprasījumu finanšu un saturiskās kontroles, pārliecinoties par projekta konsolidētā (apkopots par visiem projekta partneriem) pārskata pareizību. Saskaņā ar ES noteikto regulējumu[[3]](#footnote-3), kā arī programmu dokumentu nosacījumiem un starptautiskajām vienošanām par programmu ieviešanu katras programmas dalībvalsts pienākums ir valstī izveidot un nodrošināt ETS programmu finanšu kontroles sistēmas darbību, kas pārbauda finansējuma, ko piesaistījuši projektu partneri no Latvijas, izlietojuma pareizību. Piemēram, viena no šādām vienošanām ir noslēgta starp Vadošo iestādi, Sertifikācijas iestādi, Revīzijas iestādi, Latvijas Republiku un Lietuvas Republiku par Eiropas teritoriālās sadarbības mērķa 2007-2013.gada Latvijas – Lietuvas Pārrobežu Sadarbības programmas vadību un administrēšanu.

ETS mērķa programmu projektu ietvaros veikto izdevumu pirmā līmeņa finanšu kontroles un aprites shēma atspoguļota attēlā Nr.1, kur VP ir vadošais partneris, PP – projekta partneris, PLK – Pirmā līmeņa finanšu kontrole. Par vadošo partneri var būt jebkura institūcija, kas minēta šī ziņojuma 1.1.sadaļas otrajā rindkopā. Vadošais partneris slēdz vienošanās ar vadošo iestādi par projekta īstenošanu, saņem finansējumu no Sertifikācijas iestādes un tālāk sadala to pārējiem projekta partneriem, ar kuriem vadošajam partnerim noslēgtas vienošanās par sadarbību projekta ieviešanā.

Attēls Nr. 1

**ETS mērķa programmu projektu izdevumu pirmā līmeņa finanšu kontroles[[4]](#footnote-4) un atmaksas shēma**



Atbilstoši attēlā Nr.1 minētajam projekta partneri pēc projekta aktivitāšu īstenošanas pirmā līmeņa finanšu kontrolei iesniedz pārskatus ar maksājuma pieprasījumu, un pirmā līmeņa finanšu kontrole iesniegtos pārskatus pārbauda un sniedz atzinumu projekta partnerim. Pārskatus ar atzinumiem projekta partneri iesniedz vadošajam partnerim, kas apkopo informāciju un sagatavo kopējo pārskatu ar maksājuma pieprasījumu, kuru iesniedz ETS programmas sekretariātam pārbaudei un apstiprināšanai. Kad pārskats ir apstiprināts, ETS programmas sekretariāts par to ziņo sertifikācijas iestādei, kas nodrošina finansējuma atmaksu vadošajam partnerim. No iepriekš minētā izriet, ka, jo ātrāk tiks veikta pirmā līmeņa finanšu kontrole, jo ātrāk kopējā atskaite ar maksājumu pieprasījumu tiks saņemta un apstiprināta sekretariātā, bet vadošais partneris saņems finansējumu un sadalīs to projekta partneriem.

Katrā programmā pirmā līmeņa finanšu kontroles, sertifikācijas iestādes un ETS programmas sekretariāta funkcijas var būt deleģētas dažādām iestādēm atbilstoši izstrādātai iekšējai kontroles sistēmai. Piemēram, Latvijā 2007.-2013.gada plānošanas perioda ETS programmu, kur darbojas centralizēta finanšu kontroles sistēma (sk. tālāk esošo ziņojumu), projektiem pirmā līmeņa finanšu kontroli nodrošina Valsts reģionālās attīstības aģentūra (turpmāk – VRAA), t.i., pilda finanšu kontroles institūcijas funkcijas. Tāpat VRAA atsevišķas struktūrvienības nodrošina Latvijas – Lietuvas un Igaunijas – Latvijas – Krievijas pārrobežu sadarbības programmu sekretariāta funkcijas, bet VARAM – vadošās un sertifikācijas iestāžu funkcijas.

Latvijas projektu partneru piesaistītais ETS programmu finansējuma apjoms ir atkarīgs gan no katras ETS programmas kopējā pieejamā finansējuma, gan no Latvijas projektu partneru aktivitātes un konkurētspējas. ETS programmas kopējais budžets veidojas no programmā iesaistīto valstu finanšu ieguldījumiem no tām pieejamā ERAF finansējuma jeb aploksnēm, kā arī projektu īstenotāju līdzfinansējuma atbilstoši katras programmas nosacījumiem.

Kopējais piešķirtā ERAF finansējuma apjoms Latvijai ETS mērķim 2007.-2013.gadā ir 89, 995 milj. *euro*, kas tiek sadalīts starp pārrobežu un transnacionālas sadarbības programmām. Papildus ETS mērķa programmu finansējumam dalībvalstīm ir pieejams arī starpreģionu sadarbības programmu (turpmāk – INTERREG IVC, URBACT II, ESPON 2013 un INTERACT II) finansējums, ko piešķir Eiropas Komisija no kopēja ES budžeta. Kopējais valsts finansiālais ieguvumus var atšķirties atkarībā no programmā ieguldīto līdzekļu apmēra un katras valsts partneru aktivitātes piesaistīt finansējumu projektu ietvaros.

Latvijas partneru izlietoto finanšu līdzekļu pārbaude tiek veikta, pielietojot šādus kontroles veidus:

* + **centralizēta pirmā līmeņa finanšu kontroles sistēma**, kuras uzturēšana tiek finansēta no valsts budžeta. Šis kontroles veids tiek pielietots ETS programmu, kas tiek īstenotas ar ERAF atbalstu, Latvijā esošo partneru projektu ietvaros īstenoto aktivitāšu un izlietotā finansējuma atbilstības kontrolei. 2007.-2013.gada plānošanas periodā pārbaudes nodrošinaVRAA, veicot pārbaudes projektu īstenošanas vietās, kā arī uzrauga dubultā finansējuma risku, nodrošinot Latvijas partneru visu iesniegto dokumentu un veikto darbību finanšu pārbaudi. Plašāk par centralizēto sistēmu ir dota informācija šī ziņojuma 1.2.sadaļā.
  + **decentralizēta pirmā līmeņa finanšu kontroles sistēma**, kuras izmaksas apmaksā partneris no pašu projekta līdzekļiem, iepirkuma procedūras veidā piesaistot tirgū esošo audita kompāniju pakalpojumus.Šis kontroles veids tiek pielietotsEKPI programmu izdevumu pārbaudēm, kur Latvijas projektu partnera atlasītā audita kompānija veic visu dokumentu un veikto darbību finanšu pārbaudi. Plašāk par decentralizēto sistēmu ir dota informācija šī ziņojuma 1.3.sadaļā.

Izdevumu pārbaude abu finanšu kontroles sistēmu ietvaros tiek veikta saskaņā ar Ministru kabineta 2009.gada 27.janvāra noteikumiem Nr.89 „Kārtība, kādā nosaka Eiropas Savienības struktūrfondu 3.mērķa “Eiropas teritoriālā sadarbība” programmu Latvijas partneru projektu attiecināmās un neattiecināmās izmaksas un tiek nodrošināta pirmā līmeņa finanšu kontrole” (turpmāk – MK noteikumi), kā arī programmu dokumentos un vadlīnijās noteiktajiem specifiskajiem nosacījumiem.

Projektu izdevumu pārbaude tiek veikta projektu partneru progresa pārskatu līmenī. Gadījumā, ja Latvijas projekta partneris ir projekta Vadošais partneris, ir jāpārbauda arī visu projekta partneru progresa pārskati konsolidētā projekta pārskata ietvaros, kas būtiski palielina darba apjomu [vienā projektā var būt no 3-30 partneriem].

## 1.2. Pirmā līmeņa finanšu kontroles centralizētās sistēmas darbība Latvijā ar ERAF atbalstu īstenotajās ETS programmās

Pirmā līmeņa finanšu kontrole centralizēti par Latvijas projektu partneru veiktajām aktivitātēm un finanšu izlietojumu tiek veikta šādās septiņās ar ERAF atbalstu īstenotajās ETS mērķa programmās:

* + - Latvijas – Lietuvas pārrobežu sadarbības programma;
    - Igaunijas – Latvijas pārrobežu sadarbības programma;
    - Centrālā Baltijas jūras reģiona pārrobežu sadarbības programma INTERREG IVA;
    - Baltijas jūras reģiona transnacionālās sadarbības programma;
    - Starpreģionu sadarbības INTERREG IVC programma;
    - Pilsētvides attīstības programma URBACT II.

Papildus iepriekš minētajām projektu pirmā līmeņa finanšu kontrolēm atbilstoši noslēgtajām vienošanām ar attiecīgās programmas administrējošajām iestādēm tiek veikta Programmu administratīvo struktūru (Informācijas punkti, ETS programmu sekretariātu biroji), kas izvietotas Latvijā, no ETS programmu Tehniskās palīdzības budžeta veikto izdevumu kontrole. ETS programmu Tehniskās palīdzības izdevumu kontrole tiek veikta šādās programmās:

* Latvijas – Lietuvas pārrobežu sadarbības programmā (Apvienotais Tehniskais Sekretariāts);
* Igaunijas – Latvijas pārrobežu sadarbības programmā (Apvienotā Tehniskā Sekretariāta Informācijas punkts);
* Centrālā Baltijas jūras reģiona pārrobežu sadarbības programmā INTERREG IVA (Apvienotā Tehniskā Sekretariāta Informācijas punkts);
* Baltijas jūras reģiona transnacionālās sadarbības programmā (Apvienotā Tehniskā Sekretariāta daļa – birojs).

Laika periodā no 2007. līdz 2013.gadam iepriekš uzskaitīto programmu ietvaros pirmā līmeņa finanšu kontrole tika nodrošināta 689 projektiem, kuros piedalījās 731 projektu partneris no Latvijas, t.sk. arī tādu projektu kontrole, kuru partneri no Latvijas ir uzņēmušies Vadošā partnera lomu. Tabulā Nr.1 ir sniegta informācija par pārbaudīto pārskatu skaitu laika periodā no 2007. līdz 2013.gadam, kā arī sniegta prognoze plānotajam pārskatu skaitam no 2014. līdz 2016.gadam, kur 2016.gads ir pēdējais gads, kad 2007.-2013.gada plānošanas periodā var iesniegt partnera pārskatus.

Tabula Nr.1

**Pirmā līmeņa finanšu kontroles pārbaudīto pārskatu skaits pa gadiem**[[5]](#footnote-5)

| **Plānošanas periods** | **Gads** | **Pārskatu skaits** | **Faktiski izskatītā izdevumu summa Latvijas partneriem, milj. *euro*** |
| --- | --- | --- | --- |
| 2004.-2006.gada plānošanas periods | 2007 | 328  (INTERREG III A, III B, III C un URBACT) | - |
| 2008 | 199  (INTERREG III A, III B, III C un URBACT) | - |
| **Kopā** | **527** | **-** |
| 2007.-2013.gada plānošanas periods | 2009 | 165 | 2,094 |
| 2010 | 490 | 13,695 |
| 2011 | 710 | 17,245 |
| 2012 | 640 | 16,647 |
| 2013 | 763 | 19,953 |
| 2014-2016 | 1230[[6]](#footnote-6) | 30,996 |
| **Kopā** | 3998 | 100,63 |
| **Kopā pa abiem periodiem** | | **4525** | **100,63** |

Pirmā līmeņa finanšu kontrolieris 2007.-2008.gadā veica pārbaudes 2004.-2006.gada plānošanas perioda INTERREG programmu projektu pārskatiem, savukārt no 2009.gada līdz 2013.gadam pārbaudīja 2007.-2013.gada plānošanas perioda ETS programmu projektu pārskatus, kuru pārbaude tiks turpināta līdz 2016.gada beigām.

Atbilstoši tabulā Nr.1 minētajiem datiem pirmā līmeņa finanšu kontrolieri Latvijā vidēji gadā no 2007. līdz 2013.gada beigām abiem plānošanas periodiem (2004.-2006.gada un 2007-2013.gada plānošanas periods) pārbaudīja 471 pārskatus, savukārt atsevišķi 2007.-2013.gada plānošanas perioda ETS programmu projektiem vidēji gadā pārbaudīja 554 pārskatus. No 2014.gada līdz 2016.gada beigām plānots pārbaudīt vēl 1230 pārskatus 2007.-2013.gada plānošanas perioda ETS programmu projektiem.

No 2007.gada līdz 2013.gadam pirmā līmeņa finanšu kontroles funkcijas veica 12 VRAA darbinieki. Katrs darbinieks vidēji gadā nodrošināja 39 pārskatu pārbaudi jeb vidēji 3 līdz 4 pārskatu pārbaudi mēnesī, t.i., viena pārskata pārbaude ilgst vidēji no vienas līdz pusotrai nedēļai. Viena pārskata pārbaudes laikā darbiniekam ir jānodrošina visu, t.i., 100% veikto izdevumu un to pamatojošo dokumentu, precizējošās informācijas pieprasījumu izskatīšanu un apstrādi. Tāpat šajā laikā ir jāveic arī pārbaude projekta īstenošanas vietā, kura ietver gan sagatavošanos, gan pārbaudes veikšanu pie finansējuma saņēmēja, gan arī pārbaudē konstatēto trūkumu analīzi un ziņojuma sagatavošanu, saskaņošanu un nosūtīšanu finansējuma saņēmējam.

Tāpat arī 2014.gadā un 2015.gadā iesniegto pārskatu pārbaudi veic 12 VRAA darbinieki. Šo darbinieku finansēšanai pamatbudžeta programmā 32.00.00. „Valsts reģionālās attīstības politikas īstenošana” katru gadu ir plānoti[[7]](#footnote-7) 212,5 tūkstoši *euro, tajā skaitā atlīdzībai 184 168 euro, atalgojumam 149 015 euro un kārtējiem izdevumiem 28 332 euro*.

**Pamatojoties uz līdzšinējās pirmā līmeņa finanšu kontroles sistēmas darbības analīzi un otrā līmeņa kontroles[[8]](#footnote-8) izlases kārtā veiktajām virskontrolēm, centralizētajai finanšu kontroles sistēmai ir šādas priekšrocības:**

* nodrošina kvalitatīvu projektu pārskatu pārbaudi, ko pierāda otrā līmeņa finanšu kontroles veiktās izlases virskontroles un programmu institūciju atsauksmes;
* ir uzticama, neatkarīga un caurspīdīga sistēma un minimāls sistēmas kļūdu iespējamības risks;
* projektu partneriem ir nodrošināta vienota metodiskā vadība speciāli organizētos informatīvajos semināros un konsultācijās par pareizu projektu finanšu vadību un atskaitīšanās kārtību;
* ir nodrošināta vienota pieeja projektu partneru pārskatu izskatīšanā;
* neprasa no projektu partneriem finansiālus ieguldījumus;
* ir izveidoti cieši sadarbības tīkli ar ETS programmu vadības institūcijām, lai ātri, efektīvi un vienoti risinātu aktuālos jautājumus;
* pārskatu pārbaudes izmaksas ir zemķas salīdzinājumā ar decentralizētu pirmā līmeņa finanšu kontroles sistēmu.

Vienlaikus **šobrīd centralizētas sistēmas sekmīgu darbību apdraud** tas, ka nepietiekošā finanšu un cilvēku resursu dēļ gandrīz piektajā daļā gadījumu ETS programmu apgūšanas perioda kulminācijas gados tiek kavēti Eiropas Parlamenta un Padomes 2006.gada 5.jūlija regulas Nr.1080/2006[[9]](#footnote-9) (turpmāk –Regula) 16.panta otrajā punktā, MK noteikumos un programmu dokumentos noteiktie termiņi pirmā līmeņa finanšu kontroles veikšanai, tādējādi radot pārmērīgu administratīvo un finanšu slogu finansējuma saņēmējiem (kavētu finanšu kontroles atzinumu dēļ aizkavējas finanšu resursu atmaksa projektu partneriem, kas ietekmē resursu pieejamību tālāko projekta aktivitāšu īstenošanai, savlaicīgu resursu atmaksu iestādes/valsts budžetā, kā arī rada papildus risku programmu finansējuma apguvei (automātisko saistību atcelšanas (decommitment) risks), tādējādi ietekmējot ārvalstu partneru viedokli par iespējamo Latvijas partneru piesaisti sadarbībai nākotnē.

# 1.3. Pirmā līmeņa finanšu kontroles decentralizētās sistēmas darbība Latvijā ar EKPI atbalstu īstenotajās ETS programmās

Saskaņā ar EKPI instrumenta ieviešanas nosacījumiem 2007.-2013.gada plānošanas periodā Igaunijas – Latvijas – Krievijas un Latvijas – Lietuvas – Baltkrievijas pārrobežu sadarbības programmās projektu izdevumu atbilstības pārbaudes Latvijas projektu partneriem tiek veiktas **decentralizēti**, t.i., **finansējuma saņēmējam ir pienākums pašam nodrošināt projekta izdevumu atbilstības pārbaudi atbilstoši ES un nacionālajiem normatīvajiem aktiem par ETS programmu EKPI instrumenta ietvaros īstenošanu un administrēšanu**. Veikto izdevumu pārbaude tiek īstenota līdzīgi attēlā Nr.1 atspoguļotajai ETS programmu projektu izdevumu finanšu kontroles un atmaksas shēmai, nacionālās finanšu kontroles institūcijas vietā piesaistot projektu partneru izvēlētas auditorkompānijas.

Projekta partneris nodrošina, ka auditors, sagatavojot izdevumu atbilstības pārbaudes ziņojumu, sniedz viedokli par izdevumiem, kas radušies projekta īstenošanas laikā. Katrs projekta partneris ir atbildīgs par auditora izdevumu atbilstības pārbaudes ziņojuma iesniegšanu Vadošajam partnerim. Savukārt Vadošais partneris atbild par projekta partneru ziņojumu konsolidēšanu, sagatavojot konsolidēto finanšu sadaļu/ziņojumu par visu projektu kopumā. Vadošā partnera auditors veic konsolidētā ziņojuma pārbaudi, par to tiek sniegts auditora atzinums un sagatavots izdevumu pārbaudes ziņojums. Vadošais partneris konsolidēto maksājuma pieprasījumu iesniedz ETS programmas sekretariātā tālākai izskatīšanai un nodošanai Sertifikācijas iestādei atmaksas veikšanai.

**Pamatojoties uz līdzšinējās pirmā līmeņa finanšu kontroles decentralizētās sistēmas darbības analīzi, citu valstu pieredzi un izlases kārtā veiktajām virskontrolēm, šāda sistēma parasti nodrošina:**

* īsākus pārskatu pārbaudes termiņus;
* ātrāku projekta finansējuma plūsmu.

**Vienlaikus decentralizētās finanšu kontroles sistēmas izmantošana rada šādus būtiskus riskus:**

* augsta interešu konflikta iespējamība, jo projekta partneris pats izvēlas auditorkompāniju;
* risks, ka pirmā līmeņa finanšu kontrole netiek veikta objektīvi, jo projekta partneris pats veic auditora atlasi un samaksu par savu izdevumu pārbaudi, tādējādi radot iespējamo neatbilstību risku un slogu uz valsts budžetu, ja virskontroles vai Eiropas Komisijas iniciēta audita laikā tiek konstatēti izdevumu attiecināmības pārkāpumi;
* finansējums par pārskatu pārbaudi ieplānojams no projekta līdzekļiem, tādējādi samazinot pieejamo finansējumu aktivitātēm projekta mērķu sasniegšanai;
* auditoru metodiskā vadība ir sarežģīta un resursu ietilpīga, jo EKPI programmu projektu pirmā līmeņa kontrolē iesaistīto auditoru skaits ir liels, bet audita pakalpojumu sniedzēju tirgus Latvijā ir sadrumstalots;
* no auditoru puses netiek nodrošināti informatīvie un konsultatīvie pasākumi projektu partneriem, lai tiktu sagatavoti kvalitatīvāki projektu pārskati;
* no auditoru puses netiek nodrošināts saturiskais atbalsts programmas vadībā iesaistītajām institūcijām problēmjautājumu risināšanā, kā arī netiek sniegti priekšlikumi programmas administrēšanas vienkāršošanai.

## 2. Priekšlikumi ES struktūrfondu 2014.-2020.gadu plānošanas perioda ETS programmu ieviešanas sistēmai Latvijā

# 2.1. Priekšlikumi ETS programmu uzraudzības ieviešanai

ES struktūrfondu 2014.-2020.gada plānošanas periodā Latvija, iesniedzot partnerības līgumu, ir apliecinājusi Eiropas Komisijai, ka turpinās pēctecīgu dalību visās 2007.-2013.gada plānošanas periodā uzsāktajās ETS programmās[[10]](#footnote-10), izņemot Igaunijas – Latvijas – Krievijas programmu, kuru turpmāk plānots īstenot kā divpusējo sadarbības programmu starp Latvijas Republiku un Krievijas Federāciju.

2014.-2020.gada plānošanas periodā tiks turpināta tehniskās palīdzības izdevumu kontrole šādās programmās:

* Latvijas – Lietuvas pārrobežu sadarbības programmā (Vadošās iestādes, Revīzijas iestādes, Apvienotā Tehniskā Sekretariāta izmaksas);
* Latvijas – Krievijas pārrobežu sadarbības programmā (Apvienotā Tehniskā Sekretariāta izmaksas);
* Igaunijas – Latvijas pārrobežu sadarbības programmā (Apvienotā Tehniskā Sekretariāta Informācijas punkta izmaksas);
* Latvijas – Lietuvas – Baltkrievijas pārrobežu sadarbības programma ((Apvienotā Tehniskā Sekretariāta Informācijas punkta izmaksas);
* Centrālā Baltijas jūras reģiona pārrobežu sadarbības programmā (Apvienotā Tehniskā Sekretariāta Informācijas punkta izmaksas);
* Baltijas jūras reģiona programmā (Apvienotā Tehniskā Sekretariāta daļas – biroja izmaksas);
* URBACTIII starpreģionālā sadarbības programma (Apvienotā Tehniskā Sekretariāta Informācijas punkta izmaksas);
* INTERREG EUROPE starpreģionālā sadarbības programma (Apvienotā Tehniskā Sekretariāta Informācijas punkta izmaksas.

Saskaņā ar Eiropas Komisijas 2013.gada 22.jūlija vēstuli **Latvijai provizoriskais 2014.-2020.gada plānošanas perioda ETS programmu īstenošanai piešķirtais ERAF finansējums ir 93.6 milj. *euro***. Ņemot vērā faktu, ka laika posmā no 2007.-2013.gadam Latvijā ir iegūta ievērojama pieredze starptautisku ETS un Eiropas Kaimiņattiecību instrumenta (turpmāk – EKI) sadarbības projektu sagatavošanā un īstenošanā, kā arī ir izveidojušās ilgtermiņa partnerības ar institūcijām ārvalstīs, paredzams, ka Latvijas partneru aktivitāte dalībai ETS un EKI programmās saglabāsies vismaz tajā pašā apmērā vai pat pieaugs. Līdz ar to **prognozējams, ka Latvijas projektu partneru piesaistītais finansējums varētu sasniegt 138 milj. *euro* (ES finansējums kopā ar nacionālo līdzfinansējumu).**

2014.-2020.gada plānošanas perioda ES līmeņa tiesību aktos ir minēti vairāk instrumenti attiecībā uz ETS un EKI programmu ieviešanas sistēmas vienkāršošanu, tomēr pamatā ieviešanas sistēmas nosacījumi nemainās. Programmās, kas tiek īstenotas ar ERAF atbalstu, dalībvalstīm ir jānodrošina tās projektu partneru izdevumu finanšu kontrole saskaņā ar Eiropas Parlamenta un Padomes 2013.gada 17.decembra regulas Nr.1303/2013[[11]](#footnote-11) nosacījumiem. Savukārt programmām, kas 2014.-2020.gadā tiek īstenotas ar EKI atbalstu, finanšu kontroles prasības ir noteiktas Eiropas Komisijas apstiprinātajā ieviešanas aktā par specifiskajiem nosacījumiem pārrobežu sadarbības programmām, kas tiek īstenotas saskaņā ar Eiropas Parlamenta un Padomes 2014.gada 11.marta regulu Nr.232/2014, ar ko izveido Eiropas kaimiņattiecību instrumentu.[[12]](#footnote-12)

2014.-2020.gada plānošanas perioda programmu sagatavošanas gaitā programmu dalībvalstis ir vienojušās par dažādu vienkāršošanas pasākumu ieviešanu, piemēram:

* vienotās likmes (*flat rate*) piemērošana;
* noteiktās kopējās summas (*lump sum*) piemērošana;
* izlases piemērošana pārbaudēm projektu īstenošanas vietās;
* projektu konsolidēto pārskatu pārbaužu veikšanas deleģēšanu programmu sekretariātiem vai Vadošajām/ Sertifikācijas iestādēm.

Papildus ETS programmu dalībvalstis atzīst, ka finanšu plūsmas aprite ir pārāk lēna un nepieciešams veikt pasākumus, kas saīsina projekta pārskatu izskatīšanas laiku, ETS programmu dokumentu projektos nosakot, ka finanšu kontroles gala atzinums par pārskatu izsniedzams ne vēlāk kā divu mēnešu laikā no pārskata iesniegšanas brīža.

Plānotie vienkāršošanas pasākumi no vienas puses samazinās nepieciešamos resursus projektu pārskatu finanšu kontroles nodrošināšanai, no otras puses finanšu kontrole būs jānodrošina īsākos laika termiņos, kas attiecīgi, lai iekļautos noteiktajos laika termiņos, norāda uz nepieciešamību piesaistīt papildu cilvēkresursus.

Lai nodrošinātu savlaicīgu 2014.-2020.gada plānošanas perioda ETS/EKI programmu ieviešanas uzsākšanu, programmu izstrādes un apstiprināšanas procesā **dalībvalstīm nepieciešams izvēlēties tām piemērotāko finanšu kontroles sistēmu, par to paziņojot katras ETS/EKI programmas Vadošajai iestādei tālākai programmas vadības un kontroles sistēmas izstrādei**. ETS programmas Eiropas Komisijā atbilstoši regulējumam ir iesniegtas 2014.gada 20.septembrī, attiecīgi 3 mēnešu laikā no programmu iesniegšanas Eiropas Komisijai dalībvalstīm ir iespēja sniegt papildu informāciju, t.sk. arī Latvija var iesniegt informāciju par finanšu kontroles sistēmas optimizāciju atbilstoši pieejamajam valsts budžeta finansējumam, lai nodrošinātu šīs funkcijas kvalitatīvu izpildi.

2013.gada augustā VARAM sagatavoja un Ministru kabinets izskatīja un pieņēma zināšanai Latvijas **Pozīciju Nr.1 Par Eiropas Savienības strukturālo un investīciju fondu Eiropas teritoriālās sadarbības mērķa ieviešanu Latvijā 2014.-2020.gada plānošanas periodā (turpmāk – Pozīcija).** Pozīcija paredz, ka, pamatojoties uz 2004.-2006. un 2007.-2013.gadu perioda pieredzi, kā arī ņemot vērā citu dalībvalstu pieredzi PLK izveidē un darbībā, noteikt, ka PLK funkcijas Latvijas partneriem ETS/EKI programmās tiks veiktas centralizēti. Kā šāda risinājuma priekšrocības tiek minēts tas, ka tiks nodrošināta šīs funkcijas efektīva un finansiāli optimāla izpilde, centralizēta metodiskā vadība no NAI puses, tādējādi ieviešot efektīvu un uz pakalpojuma saņēmēju orientēto administratīvo modeli, vienkāršojot projektu izdevumu atbilstības pārbaudes procesu atbilstoši ES, ETS programmu un nacionālajam tiesiskajam ietvaram, kā arī tiks sekmēta finansējuma apguve.

Ņemot vērā esošo pieredzi 2007.-2013.gada plānošanas periodā centralizētās un decentralizētās finanšu pārbaudes piemērošanā, atbilstoši nacionālajā pozīcijā apstiprinātajam **VARAM piedāvā ETS programmām turpināt un EKI programmām ieviest centralizētu finanšu kontroles sistēmu**, tādējādi nodrošinot, ka:

* ETS un EKI programmās tie veikta neatkarīga pārbaude par finansējuma izmantošanu un projektu rezultātu sasniegšanu Latvijas teritorijā;
* vienkāršots un harmonizēts projektu izdevumu atbilstības pārbaudes process neatkarīgi no ETS/EKI programmas veida visā Latvijas teritorijā īstenotajiem Latvijas partneru projektiem atbilstoši ES, ETS programmu un nacionālajam tiesiskajam ietvaram;
* tiks nodrošināta centralizēta metodiskā vadība no Atbildīgas nacionālās iestādes, mazinot kļūdu un pārkāpumu risku;
* ieviests efektīvs, finansiāli optimāls un uz pakalpojuma saņēmēju orientēts administratīvais modelis;
* mazināts administratīvais un pirmsfinansējuma slogs finansējumu saņēmējiem, ņemot vērā piemērojamo pēcapmaksas principu;
* sekmēta un paātrināta finansējuma atmaksa no Eiropas Komisijas Latvijas partneriem;
* sekmēta ETS un EKI programmu finansējuma apguve, nodrošinot Latvijas partneru kā uzticamo un finansiāli stabilo programmu partneru tēlu.

## 2.2. ETS programmu ietvaros Latvijā īstenoto projektu prognozētais pārskatu apjoma un nepieciešamo resursu analīze no 2015.gada

Saskaņā ar Vadības likumā noteikto Ministru kabinetam līdz 2014.gada 31.decembrim ir jāizdod kārtība, kādā tiek veikta ETS programmu finansēto projektu finanšu kontrole. VARAM resorā **2014.gadā finanšu kontroles funkciju nodrošināšanai esošās 12 amata vietas turpinās veikt pirmā līmeņa finanšu kontroli 2007.-2013.gada plānošanas perioda projektiem**. Kā arī, izvērtējot esošos resursus un cilvēku kapacitāti, secināms, ka arī **2015.gadā VARAM spēs nodrošināt funkcijas izpildi ar esošām 12 amata vietām un finanšu resursiem[[13]](#footnote-13), attiecīgi veicot šādas funkcijas**:

* nodrošinot pārbaudi plānotajiem 2007.-2013.gada plānošanas perioda ETS programmu projektu noslēguma pārskatiem (skatīt tabulā Nr.1 minēto);
* nodrošinot 2014.-2020.plānošanas perioda programmu centralizētās finanšu kontroles sistēmas izstrādi un akreditācijas saņemšanu;
* nodrošinot tehniskās palīdzības līdzekļu izlietošanas finanšu kontroli;
* nodrošinot finanšu kontroles veikšanas metodisko atbalstu, informatīvo materiālu izstrādi.

Ņemot vērā to, ka 2014. – 2020.gada plānošanas perioda finanšu kontroles veiks VARAM, līdz ar to **ar 2016.gadu**, lai nodrošinātu efektīvu finanšu kontroles sistēmas darbību, 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā **nepieciešams pakāpeniski pārcelt ar 2007.-2013.gada plānošanas perioda pirmā līmeņa finanšu kontroli saistītās amata vietas un to finansējumu uz VARAM centrālo aparātu, nepalielinot VARAM resorā esošo amata vietu skaitu**. Savukārt jautājumu par papildu nepieciešamajiem valsts budžeta līdzekļiem, lai nodrošinātu kompetentu speciālistu piesaisti funkcijas īstenošanai, skatīt Ministru kabinetā 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem.

Savukārt, lai noteiktu plānoto darba apjomu no 2016.gada, tiek ņemts vērā plānotais Latvijas projektu partneru piesaistītais finansējums, kurš, kā iepriekš ziņojumā tika minēts, varētu sasniegt 138 milj. *euro*. Ievērojot 2007.-2013.gada plānošanas perioda datus, 2014.-2020.gada plānošanas periodā plānotais pārskatu skaits proporcionāli var sasniegt 5 483 *(t.i., ja 2007.-2013.gada plānošanas periodā uz apjomu 100.63 milj. euro (izņemot EKI programmas) ir 3 998 pārskati, tad 2014.-2020.gada plānošanas periodā, ETS un EKI programmās ieviešot centralizēto finanšu kontroles sistēmu, uz 138 milj. euro indikatīvi paredzamo Latvijas partneru finansējumu pārskatu skaits būs 5 483)[[14]](#footnote-14)*.

Papildus ir jāņem vērā, ka atbilstoši *n+2* principam un 2004.-2006.gada plānošanas perioda pieredzei 2016.gadā vēl būtu jānodrošina 288 pārskatu pārbaude attiecībā uz 2007.-2013.gada plānošanas periodu (no kopumā plānotiem 1 230 pārskatiem 2007.-2013.gada plānošanas perioda projektiem, kuru pārbaude jānodrošina no 2014. līdz 2016.gadam), t.i., kopskaitā par abiem periodiem būs 5 771 pārskats, un attiecīgi arī 2014.-2020.gada plānošanas periodā atbilstoši *n+2* principam 2021. un 2022.gadā pārbaudei arī tiks sniegti pārskati finanšu pārbaudei. Līdz ar to atbilstoši 2007.-2013.gada plānošanas perioda ietvaros veikto pārbaužu apjoma statistikai viens darbinieks gadā nodrošina 39 pārskatu pārbaudi.

Tā kā jau 2015.gada beigās tiks aktīvi slēgti projektu ieviešanas līgumi, **sākot ar 2016.gadu papildus finanšu kontroles funkcijai 2007.-2013.plānošanas perioda projektiem aktīvi jānodrošina 2014.-2020.plānošanas perioda programmu projektu pārskatu pārbaude. Tādējādi esošās 12 amata vietas un finansējums var būt nepietiekošs funkcijas veiksmīgajai īstenošanai**. To apliecina tālāk minētie aprēķini, kuri veikti, balstoties uz pieredzi 2007.-2013.gada plānošanas perioda programmu ieviešanā.

Lai nodrošinātu darba apjoma izpildi periodā no 2016.gada līdz 2022.gadam, kopumā ir nepieciešams 21 darbinieks *(t.i., 5 771 pārskatus dalot uz 7 gadiem (2016.-2022.gads), vidēji gadā nodrošinot 824 pārskatu pārbaudi; ja katrs darbinieks nodrošina 39 pārskatu pārbaudi, ir nepieciešams 21 amata vieta funkcijas nodrošināšanai)*, kuri veiktu pārbaudes gan 2007.-2013.plānošanas perioda projektu noslēguma pārskatiem, gan arī uzsāktu 2014.-2020.gada plānošanas perioda projektu pārskatu pārbaudes. Savukārt, ja būs jānodrošina pārbaude tikai 2014.-2020.gada plānošanas perioda projektu pārskatiem, t.i., 5 483 pārskati, tad ir nepieciešami 20 darbinieki *(t.i., 5 483 pārskatus dalot uz 7 gadiem (2016.-2022.gadi), vidēji gadā jānodrošina 783 pārskatu pārbaude; ja katrs darbinieks nodrošina 39 pārskatu pārbaudi, ir nepieciešams 20 amata vietas funkcijas nodrošināšanai)[[15]](#footnote-15)*.

Papildus ir jāņem vērā, ka salīdzinājumā ar 2007.-2013.gada plānošanas perioda jau pārbaudāmo izdevumu apjomu Latvijas partneriem, kas veido 100,63 milj. *euro,* nākamā plānošanas perioda plānotais Latvijas partneriem piesaistītais apjoms 138,0 *euro* apmērā, un tas ir par 34% lielāks.

Kopumā **no 2016.gada**, lai nodrošinātu informatīvo/ konsultatīvo pasākumu organizēšanu un vadīšanu par pareizas finanšu vadības nodrošināšanu, vienlaikus uzsākot projektu partneru veikto izdevumu pārbaudes, tehniskās palīdzības līdzekļu pārbaudes, kā arī nodrošinātu citu funkciju izpildi, t.i., veiktu finanšu kontroli, uzlabojot finanšu kontroles kvalitāti, ievērotu ETS programmās noteiktos termiņus[[16]](#footnote-16) un nodrošinātu virskontroli, **nepieciešamas vismaz 20 amata vietas funkcijas īstenošanai.** Attiecīgi šīs funkcijas īstenošanai nepieciešams **VARAM centrālajā aparātā pārcelt ar ES struktūrfondu un Kohēzijas fonda 2007.-2013.gada plānošanas perioda projektu uzraudzību saistītās 8 amata vietas uz finanšu kontroles nodrošināšanu ETS un EKI finansēto programmu ietvaros,** ņemot vērā samazināto funkciju apjomu saistībā ar ES struktūrfondu un Kohēzijas fonda 2014.-2020.gada plānošanas perioda uzraudzības funkcijām.

Ja netiks īstenoti kapacitātes paaugstināšanas pasākumi, ņemot vērā plānoto finansējuma piesaistes palielinājumu un programmās plānotos pārskatu izskatīšanas termiņu samazinājumu, t.i., funkciju pildīs tikai jau 2014.gadā esošie 12 darbinieki, paredzami termiņu kavējumi, savukārt termiņu neievērošana aizkavē konsolidētās projekta deklarējamās summas iesniegšanu ETS/EKI programmas sekretariātam (no vadošā partnera, kas apkopo visu partneru izlietoto finansējumu noteiktā periodā) un atmaksas projektu partneriem. Attiecīgi Latvijas partneru dēļ aizkavētā izdevumu sertificēšana apdraud n+2 principa ievērošanu programmu līmenī un traucē Latvijas partneru kā uzticama partnera tēlam un to iesaistei projektu īstenošanā.

Jautājumu par papildu valsts budžeta līdzekļu piešķiršanu, lai nodrošinātu nepieciešamo darbinieku skaitu un finansējumu finanšu kontroles funkcijas izpildei 2016.gadā un turpmākajos gados līdz attiecīgo programmu slēgšanai atbilstoši faktiski nepieciešamajam pārbaužu apjomam un noslodzei, nepieciešams skatīt Ministru kabinetā 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem.

Jāņem vērā tas, ka, lai nepieļautu interešu konfliktu, Tehniskās palīdzības līdzekļu izlietojuma pārbaužu veikšanā, ETS programmas Tehniskās palīdzības līdzekļi nav paredzēti finanšu kontroles funkcijas nodrošināšanai, līdz ar to finanšu pārbaudes īstenošanas finansējums ir jāparedz katrai dalībvalstij no saviem finanšu līdzekļiem. Šajās programmās arī nav iespējams finanšu kontroles veikšanai nepieciešamos finanšu līdzekļus paredzēt no projektu finansējuma, jo tāda iespēja nav paredzēta programmu vadlīnijās.

## 2.3. Sekas, ja Latvijā netiek ieviestas ETS programmas vai tās tiek ieviestas, nenodrošinot atbilstošu finanšu kontroles funkcijas izpildes kapacitāti

Ņemot vērā šajā ziņojumā minēto, ETS programmu īpatnība ir tāda, ka to īstenošanā piedalās divas un vairākas ES dalībvalstis. Attiecīgi, lai varētu piesaistīt ES struktūrfondu finansējumu no ETS programmām, attiecīgās dalībvalsts projekta partneris veido kontaktus ar citas dalībvalsts partneriem un kopīgi īsteno projektu. Ņemot vērā to, ka katrā dalībvalstī ir savi normatīvie akti un tos pārzina attiecīgajā dalībvalstī esošie speciālisti, ir noteikts, ka katrā dalībvalstī ir jābūt savai finanšu kontroles institūcijai, kurai ir jābūt kompetencei un pieredzei finanšu pārbaudēs. Jo ātrāk attiecīgās dalībvalsts tehniskais sekretariāts no attiecīgā partnera saņem finanšu kontroles veicēja apstiprinātu pārskatu, jo ātrāk var atgūt projekta īstenošanā ieguldītos līdzekļus atmaksai valsts budžetā vai tālākai projekta īstenošanai. Vājas un nekompetentas finanšu kontroles institūcijas esamības gadījumā iestājas šādas sekas:

1. Viena partnera laicīga saistību neizpilde – finanšu kontroles atzinuma savlaicīga nesagatavošana – kavē projekta pārskatu iesniegšanu sekretariātā.
2. Laicīgi neiesniegtais projekta finanšu pārskats kavē finansējuma saņemšanu no Sertifikācijas iestādes.
3. Kavētie maksājumi izraisa finansējuma trūkumu projekta partneriem, kas savukārt kavē projekta īstenošanas termiņus, kas palielina finanšu korekcijas riskus vai pat var notikt projekta ieviešanas apturēšana.
4. Projekta izpildes kavējums rada risku programmas veiksmīgai īstenošanai.
5. Programmas īstenošanas risks rada neuzticību Latvijas partneriem, kas citu apstākļu dēļ kavē projektu īstenošanu.
6. Attiecīgi, ja neuzticas Latvijas partneriem, tos neuzaicina projektos vai pat divpusējās programmas[[17]](#footnote-17) pārstāj funkcionēt, ņemot vērā Latvijas nespēju nodrošināt finanšu kontroles funkcijas izpildi.
7. Neuzticība nākotnē var ietekmēt Latvijas dalību ETS programmās nākamajā plānošanas periodā, kas varētu mazināt Latvijas iespēju iegūt finansējumu valsts attīstībai.

# 3. Secinājumi

1. 2014.gada 20.jūnijā ir izdots Eiropas Komisijas lēmums C(2014) 4237 *final,* ar kuru ir apstiprināts Latvijas iesniegtais partnerības līgums, tai skaitā, partnerības līguma 3.sadaļas 3.1.4.apakšpunktā ir minētas ETS programmas, kurās Latvija plāno piedalīties, tādējādi uzņemoties starptautiskās saistības ar Eiropas Komisiju par programmu izpildes nodrošināšanu.
2. 2014.gada 17.septembrī ir stājies spējā *Eiropas Strukturālo un investīciju fondu mērķa „Eiropas teritoriālā sadarbība” programmu vadības likums.*
3. Ņemot vērā pieredzi no 2007.-2013.gada plānošanas perioda ETS programmu projektu centralizētās finanšu kontroles veikšanā, nepieciešams centralizēto finanšu kontroli turpināt ETS programmu projektiem, kā arī uzsākt tās piemērošanu arī ETS programmām, kas tiek finansētas no EKI. Finanšu kontrole īstenojama Nacionālās atbildīgās iestādes ciešā metodoloģiskā vadībā, tādējādi savlaicīgi identificējot un novēršot kļūdas un pārkāpumus finansējuma izlietojumā.
4. Lai nepieļautu interešu konfliktu Tehniskās palīdzības līdzekļu izlietojuma pārbaužu veikšanā, ETS programmas Tehniskās palīdzības līdzekļi nav paredzēti finanšu kontroles funkcijas nodrošināšanai, līdz ar to finanšu pārbaudes īstenošanas finansējums ir jāparedz katrai dalībvalstij no saviem finanšu līdzekļiem, plānojot atbilstošu finansējumu funkcijas sekmīgai izpildei.
5. Ņemot vērā Latvijas partneru lielo interesi par ETS programmu projektiem, sagaidāmo augsto aktivitāti dalībai ETS programmu projektos jaunajā periodā, izlietotā finansējuma pārbaužu efektivitātes paaugstināšanai ir nepieciešamas papildu amata vietas un papildu finanšu līdzekļi, lai piesaistītu kvalificētu un motivētu personālu.
6. Atbilstoši veiktajiem aprēķiniem 2015.gadā VARAM ar resorā esošo amata vietu skaitu un finansējumu nodrošinās 2007.-2013.gada plānošanas perioda programmu projektu finanšu kontroli, kā arī izveidos 2014.-2020.gada plānošanas perioda programmu finanšu kontroles sistēmu.
7. Savukārt 2016.gadā nepieciešams pakāpeniski pārcelt ar 2007.-2013.gada plānošanas perioda pirmā līmeņa finanšu kontroli saistītās 12 amata vietas un to finansējumu no uz VARAM, nepalielinot VARAM resorā esošo amata vietu skaitu. Jautājumu par papildu nepieciešamajiem valsts budžeta līdzekļiem, lai nodrošinātu kompetentus speciālistus funkcijas īstenošanai, nepieciešams skatīt Ministru kabinetā 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem.
8. Papildus ar 2016.gadu ir nepieciešama 8 amata vietu pārcelšana VARAM centrālā aparāta ietvaros, attiecīgi 2016.gada beigās nodrošinot funkcijas izpildei līdz 20 amata vietām (tai skaitā 2015.gada esošās 12 amata vietas), nepalielinot VARAM resorā esošo amata vietu skaitu. Jautājumu par nepieciešamajiem valsts budžeta līdzekļiem, lai nodrošinātu amata vietu finansējuma avota maiņu no ES fondu tehniskās palīdzības uz valsts budžetu, skatīt Ministru kabinetā 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem.
9. Jautājumu par valsts budžeta līdzekļu piešķiršanu, lai nodrošinātu nepieciešamo darbinieku skaitu un finansējumu finanšu kontroles funkcijas izpildei 2017.gadā un turpmākajos gados līdz attiecīgo programmu slēgšanai atbilstoši faktiski nepieciešamajam pārbaužu apjomam un noslodzei, skatīt Ministru kabinetā 2017.gada valsts budžeta projekta un 2017.-2019.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem.

**4. Priekšlikumi**

Izvērtējot 2007.-2013.gada plānošanas perioda pieredzi, kā arī uz ziņojuma brīdi jau apstiprinātos tiesību aktus par ETS no ERAF un EKI finansēto programmu ieviešanu, VARAM piedāvā šādu risinājumu finanšu kontroles funkcijas īstenošanai:

1. VARAM īstenos centralizēto finanšu kontroli šādās Ministru kabinetā apstiprinātajās 2014.-2020.gada plānošanas perioda ETS no ERAF finansētajās programmās:
   1. Latvijas - Lietuvas pārrobežu sadarbības programma;
   2. Centrālā Baltijas jūras reģiona pārrobežu sadarbības programma;
   3. Baltijas jūras reģiona sadarbības programma.
   4. INTERREG EUROPE starpreģionālā sadarbības programma;
   5. URBACT III starpreģionālā sadarbības programma.
2. VARAM nodrošinās centralizēto finanšu kontroli šādās 2014.-2020.gada plānošanas perioda ETS no ERAF un EKI finansētajās programmās, ja 2014./2015.gadā tās tiks apstiprinātas Ministru kabinetā:
   1. Igaunijas - Latvijas pārrobežu sadarbības programma;
   2. Latvijas – Krievijas pārrobežu sadarbības programma;
   3. Latvijas – Lietuvas – Baltkrievijas pārrobežu sadarbības programma.
3. VARAM nodrošinās tehniskās palīdzības finanšu kontroli šādās 2014.-2020.gada plānošanas perioda ETS no ERAF un EKI finansētajās programmās:
   1. Latvijas – Lietuvas pārrobežu sadarbības programmā (Vadošās iestādes, Revīzijas iestādes, Apvienotā Tehniskā Sekretariāta izmaksas);
   2. Latvijas – Krievijas pārrobežu sadarbības programmā (Apvienotā Tehniskā Sekretariāta izmaksas);
   3. Igaunijas – Latvijas pārrobežu sadarbības programmā (Apvienotā Tehniskā Sekretariāta Informācijas punkta izmaksas);
   4. Centrālā Baltijas jūras reģiona pārrobežu sadarbības programmā (Apvienotā Tehniskā Sekretariāta Informācijas punkta izmaksas);
   5. Baltijas jūras reģiona programma (Apvienotā Tehniskā Sekretariāta daļas – biroja izmaksas).
   6. URBACT III starpreģionālā sadarbības programma (Apvienotā Tehniskā Sekretariāta Informācijas punkta izmaksas);
   7. INTERREG EUROPE starpreģionālā sadarbības programma (Apvienotā Tehniskā Sekretariāta Informācijas punkta izmaksas).
4. VARAM 2015.gadā izveidos finanšu kontroles sistēmu un uzsāks funkcijas izpildi VARAM resorā esošo finanšu līdzekļu un cilvēkresursu ietvaros.
5. VARAM 2016.gadā nodrošinās finanšu kontroles sistēmas darbību, 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā, pārceļot ar pirmā līmeņa finanšu kontroli 2007.-2013.gada plānošanas perioda ietvaros saistītās 12 amata vietas un to finansējumu no Valsts Reģionālās attīstības aģentūras uz VARAM centrālo aparātu, nepalielinot VARAM resorā esošo amata vietu skaitu. Jautājums par papildu nepieciešamajiem valsts budžeta līdzekļiem, lai nodrošinātu kompetentus speciālistus funkcijas īstenošanai, tiks iesniegts izskatīšanai Ministru kabinetā 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem, ievērojot valsts budžeta finansiālās iespējas.
6. VARAM centrālajā aparātā 2016.gadā pārcels ar ES struktūrfondu un Kohēzijas fonda 2007.-2013.gada plānošanas perioda projektu uzraudzību saistītās 8 amata vietas uz finanšu kontroles nodrošināšanu Eiropas teritoriālās sadarbības no Eiropas Reģionālās attīstības fonda līdzekļu atbalsta un Eiropas Kaimiņattiecību instrumenta finansēto programmu ietvaros, nepalielinot VARAM resorā esošo amata vietu skaitu. Jautājums par papildu nepieciešamajiem valsts budžeta līdzekļiem tiks iesniegts izskatīšanai Ministru kabinetā 2016.gada valsts budžeta projekta un 2016.-2018.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem, ievērojot valsts budžeta finansiālās iespējas.
7. Jautājums par valsts budžeta līdzekļu piešķiršanu, lai nodrošinātu nepieciešamo darbinieku skaitu un finansējumu finanšu kontroles funkcijas izpildei 2017.gadā un turpmākajos gados līdz attiecīgo programmu slēgšanai atbilstoši faktiski nepieciešamajam pārbaužu apjomam un noslodzei, tiks iesniegts izskatīšanai Ministru kabinetā 2017.gada valsts budžeta projekta un 2017.-2019.gada vidēja termiņa budžeta ietvara projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem.

Vides aizsardzības un reģionālās attīstības ministra vietā

tieslietu ministrs G.Bērziņš

Vīzē:

Valsts sekretārs G.Puķītis

1. Ministru Kabineta 2012.gada 27.novembra sēdes protokola Nr.66 33.§ 2.punkts un 4.punkts [↑](#footnote-ref-1)
2. Eiropas Parlamenta un Padomes 2013. gada 17. decembra Regula (ES) Nr. 1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība” [↑](#footnote-ref-2)
3. Eiropas Savienības Padomes 2006.gada 11.jūlija regula Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999, Eiropas Parlamenta un Padomes 2006.gada 05.jūlija regula Nr.1080/2006 par Eiropas Reģionālās attīstības fondu un Regulas Nr. 1783/1999 atcelšanu, un Komisijas 2006.gada 08.decembra regula Nr.1828/2006 kas paredz noteikumus par to, kā īstenot Padomes Regulu (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu, un Eiropas Parlamenta un Padomes Regulu Nr. 1080/2006 par Eiropas Reģionālās attīstības fondu [↑](#footnote-ref-3)
4. Terminoloģija atbilstoši 2007.-2013.gada plānošanas perioda Eiropas Savienības struktūrfondu 3.mērķa “Eiropas teritoriālā sadarbība” programmu vadības likuma 1.pantam [↑](#footnote-ref-4)
5. 2007. un 2008. gadā tika nodrošināta arī īstenošanā esošo Eiropas Savienības Struktūrfondu plānošanas perioda 2004.-2006.gadam projektu finanšu kontrole [↑](#footnote-ref-5)
6. Prognozējamo pārbaudāmo pārskatu skaits 2014-2016. gados [↑](#footnote-ref-6)
7. Pirmā līmeņa finanšu kontroles funkcijas nodrošināšanai valsts budžeta līdzekļi tika plānoti 2006.gadā, kad Latvijai nebija pieredzes ar ETS programmām un nebija uzkrāto datu par Latvijas partneru kapacitāti piesaistīt ETS programmu finansējumu [↑](#footnote-ref-7)
8. īsteno VARAM Iekšējā audita departaments [↑](#footnote-ref-8)
9. Eiropas Parlamenta un Padomes 2006.gada 5.jūlija regula Nr.1080/2006 par Eiropas Reģionālās attīstības fondu un Regulas (EK) Nr. 1783/1999 atcelšanu [↑](#footnote-ref-9)
10. Latvijas – Lietuvas pārrobežu sadarbības programma; Igaunijas – Latvijas pārrobežu sadarbības programma; Centrālā Baltijas jūras reģiona pārrobežu sadarbības programma INTERREG IVA; Baltijas jūras reģiona transnacionālās sadarbības programma; Starpreģionālās sadarbības INTERREG IV C programma; Pilsētvides attīstības programma URBACT II; ESPON programma. [↑](#footnote-ref-10)
11. Eiropas Parlamenta un Padomes 2013.gada 17.decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, un Eiropas Parlamenta un Padomes 2013.gada 17.decembra Regulas (ES) Nr. 1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi ”Eiropas teritoriālā sadarbība”. [↑](#footnote-ref-11)
12. Eiropas Komisijas 2014.gada 18.augusta Regula (ES) Nr. 897/2014, ar ko paredz specifiskus nosacījumus pārrobežu sadarbības programmām, kas tiek īstenotas saskaņā ar Eiropas Parlamenta un Padomes 2014.gada 11.marta regulu Nr.232/2014, ar ko izveido Eiropas kaimiņattiecību instrumentu. [↑](#footnote-ref-12)
13. Valsts pamatbudžeta VARAM bāzes izdevumos finanšu kontroles veikšanai plānoti 212 500 *euro* gadā; Detalizētie aprēķini ir norādīti šī ziņojuma pielikuma 1.sadaļā. [↑](#footnote-ref-13)
14. Detalizēti aprēķini ir redzami šī ziņojuma pielikuma 2.sadaļā. [↑](#footnote-ref-14)
15. Detalizēti aprēķini ir sniegts šī ziņojuma pielikuma 3.sadaļā. [↑](#footnote-ref-15)
16. Saskaņā ar ES regulējumu ir 3 mēneši, bet vairākām programmām tas samazināts pat līdz 1-2 mēnešiem [↑](#footnote-ref-16)
17. Piemēram, Latvijas – Lietuvas pārrobežu sadarbības programma. [↑](#footnote-ref-17)